翁士特見示山字韻詩兩篇復次前韻寄之  其二
作者：李綱
朝代：宋

paragraphs: 踏徧江南土，來遊湖外山。
地卑驚鵩鳥，天遠憶龍顔。
淮海屯貔虎，戈矛雜珮環。
馳心萬里外，回首五雲間。
颯沓方多故，飄零且未還。
桃源期可問，鐵鎖悵難攀。
霜重丹楓落，江清錦石斑。
夢餘驚蟻垤，爭極歎蝸蠻。
且隱重重几，深藏若若綸。
江籬紛掩苒，湘竹暈斒斕。
水國黿鼉横，琳宫日月閒。
親朋未相棄，莫使鴈書艱。